
	Bucureşti,
	22.11.2017

	Nr.
	4c-6/393





Către,

BIROUL PERMANENT AL

 CAMEREI DEPUTAŢILOR


Vă înaintăm, alăturat, raportul asupra proiectului de Lege pentru completarea Legii nr.307/2006 privind apărarea împotriva incendiilor, trimis comisiei pentru examinare pe fond, cu adresa nr. PLx 424/2017, din 6 noiembrie 2017.
PREŞEDINTE,

FLORIN CLAUDIU ROMAN
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ ŞI  AMENAJAREA TERITORIULUI 
	Bucureşti,
	22.11.2017

	Nr.
	4c-6/393


R A P O R T    

asupra proiectului de Lege pentru completarea Legii nr.307/2006 
privind apărarea împotriva incendiilor 

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. PLx 424/2017 din 6 noiembrie 2017, cu dezbaterea pe fond, a proiectului de Lege pentru completarea Legii nr.307/2006 privind apărarea împotriva incendiilor, înregistrat la Comisia pentru administrație publică și amenajarea teritoriului cu nr.4c-6/393/07.11.2017.

Acest proiect de lege se consideră adoptat de Senat în forma inițială, în condițiile articolului 75 alineatul (2) teza a III-a din Constituția României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
La întocmirea prezentului raport Comisia a avut în vedere:

- avizul favorabil al Consiliului Legislativ (nr.200/05.04.2017)
- avizul favorabil al Comisiei pentru apărare, ordine publică și siguranță națională cu amendamentul ce urmează a fi depus la comisia sesizată în fond de către Ministerul Afacerilor Interne (nr.4c-12/1130/14.11.2017)
- punctul de vedere favorabil al Guvernului, sub rezerva însușirii unor propuneri și observații (nr.548/DPSG/26.04.2017)

Proiectul de lege are ca obiect de reglementare completarea Legii nr.307/2006 privind apărarea împotriva incendiilor, cu modificările şi completările ulterioare, în sensul instituirii obligaţiei beneficiarilor investiţiilor în construcţii şi amenajări să realizeze şi să amplaseze panouri de înştiinţare, până la obţinerea autorizaţiei de securitate la incendiu, precum şi după obţinerea acestei autorizaţii. Totodată, se propune stabilirea cuantumului de amenzi de la 20.000 lei la 50.000 lei pentru nerespectarea acestor obligații.
Potrivit prevederilor art.61 din Regulamentul Camerei Deputaţilor, republicat, comisia a examinat proiectul de lege în şedinţa din 21 noiembrie 2017.

La lucrările comisiei au fost prezenţi 25 deputaţi, din totalul de 25 membri ai comisiei.

La dezbaterile care au avut loc au participat, în conformitate cu prevederile art.55 din Regulamentul Camerei Deputaţilor, republicat, domnul Duduc Benone - șef serviciu în cadrul Ministerului Afacerilor Interne și domnul Marin Adrănel Cotescu - director în cadrul Ministerului Dezvoltării Regionale, Administrației Publice și Fondurilor Europene.
În urma examinării inițiativei legislative și a opiniilor exprimate de către membrii Comisiei, s-a hotărât cu unanimitate de voturi, adoptarea proiectului de Lege pentru completarea Legii nr.307/2006 privind apărarea împotriva incendiilor cu amendamente admise prezentate în Anexa ce face parte integrantă din prezentul raport.


În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	SECRETAR,

	FLORIN CLAUDIU ROMAN
	SIMONA BUCURA OPRESCU


Șef serviciu, Sofia Chelaru
Consilier, Roxana Feraru
Anexă 

AMENDAMENTE ADMISE
	Nr. crt.
	Text adoptat de Senat
	Amendamente propuse

 (autorul amendamentului)
	Motivarea amendamentelor 
propuse

	0
	1
	2
	3

	1. 
	LEGE
pentru completarea Legii nr.307/2006 privind apărarea împotriva incendiilor
	Nemodificat
	

	2. 
	
Art.I. - Legea nr.307/2006 privind apărarea împotriva incendiilor, publicată în Monitorul Oficial al României, Partea I, nr.633 din 21 iulie 2006, cu modificările și completările ulterioare, se completează după cum urmează:
	Nemodificat
	

	3. 
	
1. La articolul 30, după alineatul (43) se introduc două noi alineate, alin.(44) și (45), cu următorul cuprins:

”(44) Până la obținerea autorizației de securitate la incendiu conform alin.(41), beneficiarii investițiilor în construcții și amenajări din categoriile prevăzute la alin.(4) au obligația să realizeze și să amplaseze panouri de înșiințare în dreptul intrărilor în spațiile respective în termen de 10 zile de la data intrării în vigoare a prezentei legi. Panourile de înștiințare au următorul conținut tipărit cu litere de tipar de culoare de avertizare galben, de minimum 10 cm pe fundal alb: ”Acest spațiu funcționează fără autorizația de securitate la incendiu.”


(45) Beneficiarii investițiilor în construcții și amenajări din categoriile prevăzute la alin.(4), care au fost puse în funcțiune  după obținearea autorizației de securitate la incendiu, au obligația să realizeze și să amplaseze panouri de înștiințare în dreptul intrărilor în spațiile respective în termen de 10 zile de la data intrării în vigoare a prezentei legi cu următorul conținut tipărit cu litere de tipar de culoare de averizare galben, de minimum 10 cm pe fundal alb: ”Acest spațiu funcționează cu autorizația de securitate la incendiu nr. .... din ..... 20..... .”
	
1. La articolul 30, după alineatul (43) se introduc două noi alineate, alin.(44) și (45), cu următorul cuprins:

”(44) Până la obţinerea autorizaţiei de securitate la incendiu conform alin.(41), beneficiarii investițiilor care vizează construcții publice au obligaţia să realizeze şi să amplaseze panouri de înştiinţare în dreptul intrărilor în spaţiile respective, cu următorul conținut, tipărit cu litere de tipar cu dimensiuni de minimum 2,5 cm, de culoare roșie, pe fundal alb: ”Acest spațiu funcționează fără autorizaţia de securitate la incendiu. ”

(45) Obligația prevăzută la alin.(44) vizează categoriile de construcții, cuprinse în hotărârea de Guvern prevăzută la alin.(4), cu următoarele destinații și funcțiuni:


a) clădiri ori spaţii amenajate în clădiri cu destinaţia de comerţ - baruri, cluburi, discoteci, restaurante, centre comerciale, magazine, supermagazine și hipermagazine;


b) clădiri ori spaţii amenajate în clădiri cu destinaţia de cultură - teatre, cinematografe, săli polivalente, săli de spectacole sau altele asemenea, destinate sau deschise participării publicului;


c) clădiri ori spaţii amenajate în clădiri cu destinaţia de turism - hoteluri, moteluri, hosteluri, vile turistice, cabane turistice, pensiuni, apartamente și camere de închiriat în regim hotelier.”
(Autor: Comisia pentru administrație publică și amenajarea teritoriului)

	
Stabilirea clară a faptului că sunt vizate de obligație construcțiile neautorizate în care are acces publicul, cu definirea efectivă a acestora;


Categoriile de construcţii şi amenajări care se supun avizării şi/sau autorizării privind securitatea la incendiu sunt aprobate prin Hotărârea Guvernului nr. 571 /2016 pentru aprobarea categoriilor de construcţii şi amenajări care se supun avizării şi/sau autorizării privind securitatea la incendiu, din aceasta rezultând o multitudine de categorii de construcții și amenajări pentru care s-ar aplica prevederile propunerii legislative (de exemplu: spații de producție și depozitare, construcții agrozootehnice, rastele de butelii, rețele de alimentare cu apă cu hidranți exteriori, instalații de stingere, detectare, semnalizare şi alarmare la incendiu), care nu au legătură cu accesul publicului;


Este necesară schimbarea dimensiunii literelor având în vedere că, altfel, panourile ar rezulta foarte mari;


Pentru asigurarea vizibilității, propunem schimbarea culorii textului;


Prin propunerea legislativă obligația amplasării panourilor de informare urma să vizeze atât construcțiile care nu au autorizație de securitate la incendiu, cât și cele care au acest act administrativ;


În afară de obiectivele pentru care s-a obținut autorizația de securitate la incendiu și cele pentru care nu s-a obținut acest act administrativ, mai există un mare număr de obiective existente care, deși nu dețin respectivul act, nu au obligația legală de a-l obține (nu au făcut modificări constructive și, astfel, nu intră sub incidența legii ca să necesite obținerea autorizației de securitate);

 
Totodată, s-ar institui o obligație pe care o considerăm inutil stabilită în sarcina celor care și-au obținut autorizația de securitate la incendiu.



	4. 
	
2. La articolul 44, după punctul (V), se introduce un nou punct, pct.(V1), cu următorul cuprins:

”V1. cu amendă de la 20.000 lei la 50.000 lei, pentru nerespectarea obligației de realizare și amplasare a panourilor de înștiințare în termen de 10 zile de la data intrării în vigoare a prezentei legi.”
	
2. La punctul III al articolului 44, după litera j), se introduce o nouă literă, litera k), cu următorul cuprins:

 
„k) nerespectarea obligaţiei de realizare şi amplasare a panourilor de înştiinţare de către beneficiarii investițiilor în construcții și amenajări, conform prevederilor art.30 alin.(44)”
(Autor: Comisia pentru administrație publică și amenajarea teritoriului)

	
Sancțiunea contravențională propusă pentru nerespectarea obligațiilor cu privire la neamplasarea panoului, de la 20.000 – 50.000 lei, este una exagerată, ținând seama de faptul că, potrivit Ordonanței Guvernului nr.2/2001 privind regimul juridic al contravențiilor, sancţiunea trebuie să fie proporţională cu gradul de pericol social al faptei săvârşite. În cadrul discuțiilor din comisii, reprezentații inițiatorilor au precizat că au propus un cuantum mare tocmai ca această obligație, care reprezintă un gest minimal de informare a cetățenilor, să fie îndeplinită. Nu putem fi de acord cu o astfel de argumentație, atât timp cât contravine prevederilor Ordonanței Guvernului            nr. 2/2001 privind regimul juridic al contravențiilor, dar și din perspectiva faptului că, dacă ea ar fi acceptată, atunci ar consacra un alt principiu potrivit căruia toate faptele ar fi sancționabile la nivel maximal, fără a mai conta importanța obligațiilor și consecințele neîndeplinirii lor.

	5. 
	
Art.II. - Legea nr.307/2006 privind apărarea împotriva incendiilor, publicată în Monitorul Oficial al României, Partea I, nr.633 din 21 iulie 2006, cu modificările și completările ulterioare, și cu completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.
	
Art.II.- Legea nr.307/2006 privind apărarea împotriva incendiilor, publicată în Monitorul Oficial al României, Partea I, nr.633 din 21 iulie 2006, cu modificările și completările ulterioare, precum și cu completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.
(Autor: Comisia pentru administrație publică și amenajarea teritoriului)
	 Pentru un spor de rigoare de exprimare.

